ראשי » בבית היהודי » חדשות » שר החינוך בפולין: "האחריות לזכרון השואה עוברת כעת מההיסטוריונים לאנשי חינוך"
שר החינוך בפולין: "האחריות לזכרון השואה עוברת כעת מההיסטוריונים לאנשי חינוך"
שר החינוך הוביל היום את מצעד החיים שיתקיים בפעם ה-29 על אדמת פולין. לראשונה יתקיים מפגש היסטורי בהשתתפות 12 שרי חינוך מכל העולם שיצעדו לאורך המצעד וידונו בחשיבות הוראת הדור בארצותיהם.
במסגרת ביקורו בפולין, נפגש השר בנט עם שרת החינוך של פולין, אנה זלוזקה. השניים שוחחו על שיתופי פעולה בתחום החינוך, ודנו ארוכות בצורך להנציח את השואה גם לאחר היעלמות הניצולים ואבדן העדויות ממקור ראשון. בסיום המפגש אמר השר בנט: ״יהדות פולין פרחה במשך אלף שנים לפני שנרצחה והושמדה, מוטלת עלינו החובה המוסרית לספר לדורות הבאים את הסיפור המלא, ולחשוב על שימור המסורת והמורשת לעוד אלפי שנים״.
שרת החינוך הפולנית ציינה שנושא השואה הוגדר כחובה במקצועות ההיסטוריה והספרות בפולין, והדגישה כי ״השואה היא חלק בלתי נפרד מההיסטוריה של פולין״. בהמשך, השר סייר ברובע היהודי של קרקוב, שם נועד עם משלחות של בני נוער מרחבי העולם – פנמה, פינלנד, צרפת, מקסיקו וגם משלחת מיוחדת מבית ספר היהודי "אליאנס" מהעיר קזבלנקה שבמרוקו. במהלך הסיור ביקר בבית כנסת הרמ״א ובבית הקברות העתיק של הקהילה, יחד עם שרי חינוך מרחבי אירופה, לרבות אוסטריה, בלגיה, הונגריה וליטא. ״השאלה הגדולה היא, איך אנחנו ממשיכים לספר על השואה לא בעוד 50 שנה, אלא בעוד 500 שנה״, אמר השר בנט לבני הנוער ממשלחות העולם, ואז פנה לשרי החינוך שנכחו בסיור ואמר ״זוהי משימתנו. זוהי אחריותנו״. בשעה זו משתתף השר בטקס פתיחת אירועים לציון יום השואה בבית האופרה של קרקוב, בהשתתפות שרת החינוך האוסטרית, ניצולי שואה, משלחות מהעולם וכ- 500 משתתפים נוספים.
היום מוביל השר בנט את מצעד החיים כנציג ממשלת ישראל, לצד אישים בכירים נוספים. לראשונה, השר יקיים מפגש היסטורי במחנה אושוויץ עם 12 שרי חינוך מרחבי אירופה, בו ידונו בין השאר בשיתופי פעולה בתחומי החינוך, ובדגש על אתגר הנצחת השואה גם בדור ללא ניצולים. השרים ידונו בשיטות לימוד חדשות ובאמצעים שונים להנצחת השואה, וכן בחומר הלימודים המוקדש לנושא. המפגש יערך לאחר סיור במחנה אושוויץ, ובהמשך לסיור שכבר נערך היום, וזאת במטרה לחבר את שרי החינוך לנושא השואה.